Politiet sier de fikk melding om hendelsen i 0100-tiden natt til mandag.

– Det hadde havnet en handlevogn i bybanesporet. Bybanevognen kolliderte med den og vognen kilte seg fast under, sier operasjonsleder Tatjana Knappen i politiet til BA.

Keolis opplyser at bybanevognen var i trafikk og at det var passasjerer om bord.

– Men ingen ble skadd, sier Knappen.

Handlevognen satt bom fast under vognen og brannvesenet ble tilkalt.

– De brukte to-tre timer for å få den løs, sier beredskapsvakt Atle Flo i Keolis.

Dermed ble bybane-strekningen Mårdalen-Birkelandsskiftet stengt.

– Alt er åpnet igjen nå. Mandag morgen skal Bybanen gå som normalt, forsikrer Flo om.

Bybanen har som kjent slitt med en rekke tekniske problemer siden utvidelsen av strekningen til Birkelandsskiftet i august.

Hendelsen i natt er det nok vanskelig å gardere seg mot.

– Var dette et uhell eller kan noen ha plassert handlevognen der med vilje?

– Den kan ha havnet der ved et uhell eller det kan være snakk om rampestreker. på dette tidspunktet blir dette spekulasjoner. Det er opprettet en sak og vi vil se nærmere på om noen har gjort dette med vilje. Blant annet ved å se på video-overvåkingene i området, sier operasjonslederen.